ตลาดเอ็มเอไอนิวไฮ ปีนี้ระดมทุน6พันล.
เอ็ม เอ ไอ ทำสถิติสูงสุดเป็นประวัติการณ์ทุกด้านทั้งดัชนี-มูลค่าซื้อขาย-มาร์เก็ตแคป
22 ธ.ค. 2555

เอ็ม เอ ไอ ทำสถิติสูงสุดเป็นประวัติการณ์ทุกด้านทั้งดัชนี-มูลค่าซื้อขาย-มาร์เก็ตแคป 
ปีนี้ระดมทุนพุ่งเฉียด 6,000 ล้านบาท สะท้อนบริษัทขนาดกลางต้องการเม็ดเงินใช้ลงทุนมากขึ้น
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า ปัจจุบันตัวเลขต่างๆ ของตลาดหลักทรัพย์ เอ็ม เอ ไอ ได้ทำสถิติสูงสุดเป็นประวัติการณ์นับตั้งแต่มีการก่อตั้งตลาดหลักทรัพย์มา 13 ปี 
“ดัชนีหุ้นเพิ่งถึงจุดสูงสุดที่ 413 จุด เพิ่มขึ้น 56.14% จากสิ้นปี 2554 มูลค่าหลักทรัพย์ตามราคาตลาดรวม (มาร์เก็ตแคป) ก็เพิ่มเป็น 1.32 แสนล้านบาท เพิ่มขึ้น 71.44% มูลค่าการซื้อขายหุ้นเฉลี่ยต่อวันเพิ่มขึ้นเป็น 1,200 ล้านบาท หรือเกือบ 100% จากปีก่อนที่เฉลี่ย 600 ล้านบาท” นายชนิตร กล่าว
เหตุผลที่สนับสนุนให้ตลาดหลักทรัพย์ เอ็ม เอ ไอ ทำสถิติใหม่หลายด้าน มีหลายปัจจัยที่เกี่ยวข้อง ไม่ว่าจะเป็นนักลงทุนที่มีความสนใจหุ้นที่เสนอขายให้ประชาชนครั้งแรก (ไอพีโอ) สูง และที่ปรึกษาทางการเงินมีการกระจายหุ้นเข้าถึงรายย่อยมากขึ้นเป็นหลัก 3,000-4,000 ราย 
ขณะเดียวกันนักลงทุนมีความเข้าใจในหุ้นเอ็ม เอ ไอ มากขึ้นว่าเป็นหุ้นที่มีการเติบโตสูงเหมือนกับหุ้นในตลาดหลักทรัพย์แห่งประเทศไทย มีความแตกต่างเพียงขนาดของบริษัทเท่านั้น
สำหรับในปีนี้ยังเหลือหุ้นใหม่ที่เตรียมเข้าจดทะเบียนในเอ็ม เอ ไอ อีก 1 แห่ง คือ บริษัท แอร์โรว์ ซินดิเคท (ARROW) เข้าซื้อขายในวันที่ 25 ธ.ค.นี้ และยังมีบริษัทที่เตรียมยื่นแบบแสดงข้อมูล (ไฟลิง) อีก 3 บริษัทเพื่อเข้าซื้อขายในปีหน้า และยังมีบริษัทที่อยู่ระหว่างรออนุมัติ เพื่อขายหุ้นในปีหน้าอีก 20 บริษัท
นอกจากนี้ มูลค่าการระดมทุนของบริษัทในเอ็ม เอ ไอ ทั้งตลาดแรกและตลาดรองในปีนี้ มีมูลค่ารวมถึง 5,391 ล้านบาท เทียบกับปีก่อนมีมูลค่า 2,500 ล้านบาทเท่านั้น ซึ่งแสดงว่าบริษัทขนาดกลางและขนาดเล็กต้องการเงินไปลงทุนมากขึ้น